
**Deviatnik**

k

**sedmopočetníkom**

**apoštolom slovanov**

****



*Z klenotnice slovenských duchovných prameňov*

**Dedičstvo otcov zachovaj nám Pane!**

**SCHÉMA DEVIATNIKA**

1. **Hymnus**
2. **Úvaha na každý deň**
3. **Litánie k Sedmopočetníkom str. 18**
4. **Desiatok sv. ruženca v jazyku cirkevnej staroslovienčiny**
5. **Vlastné prosby**
6. **Otče náš**
7. **Modlitba k Sedmopočetníkom**
8. **Pieseň k sv. Gorazdovi**

**HYMNUS**

Pozdravme dobrých služobníkov Krista,

ktorých zem s nebom dneska oslavuje!

Z ich viery ako večné nezábudky

vykvitli skutky.

Dar života si uchránili od škvŕn,

pokorní žili, dobrotiví, čistí,

kým slobodný duch v nadpozemské sídla

nerozpäl krídla.

S radosťou zhora pomáhajú biednym,

stierajú slzy, liečia rany srdca

a chorým údom na ich zásah milý

vrátia sa sily.

Nuž týmto Božím spoľahlivým poslom

patrí česť, vďaka za ich pozornosti,

nech nám ich ruka cestu k raju kliesni

z dočasných tiesní.

Buď poklona, buď Bohu najvyššiemu

úcta a chvála nado všetky chvály,

že všetko riadi k cieľu dňom i nocou

s láskou a mocou. Amen.

**DESIATOK SV. RUŽENCA**

**V JAZYKU CIRKEVNEJ STAROSLOVIENČINY**

**Otče naš, iže je si na nebesích**, da svjatit sja imja Tvoje, da pridet carstvije Tvoje, da budet voľa Tvoja, jako na nebesí i zemli. Chlib naš nasuščnyj dažd nam dnes. I ostavy nam dolh(y) naš(e) jako že i my ostavľajem dolžnikom nášim; i nevovedy nas vo izkušenije, no izbavy nas ot lukavavo. Jako Tvoje jest carstvo, i sila i slava, Otca i Syna i Svjatavo Ducha, nyňi i prisno i vo viky vikov. Amiň.

**Bohorodice Devo ráduj sja**, obradovanaja Márie Hospod s toboju, blahoslavena ty v ženach i blahoslaven plod života tvojeho jako rodila jesi Christa Spása, Izbaviteľa dušam našim.

**Sláva Otcu i Synu i Svjatomu Duchu**, nyňi i prisno, i vo viky vikov. Amiň.

**MODLITBA K SEDMOPOČETNÍKOM**

Všemohúci a milosrdný Bože, ty si povzbudzoval Metodovho učeníka Gorazda a jeho spoločníkov, aby pokračovali v apoštolskom diele našich vierozvestov; na ich orodovanie nám pomôž, aby sme aj my dnešnému svetu ohlasovali blahozvesť tvojho Syna a upevňovali jednotu Cirkvi. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov. Amen.

**PIESEŇ k sv. GORAZDOVI JKS 439**

1. Rodu nášho slovenského svätec mena vznešeného,

/:Gorazd syn tatranskej zeme, teba piesňou sláviť chceme.:/

2. Metod, cítiac smrti muku, otcovskú ti kládol ruku

/:na hlavu za clivých vzlykov dvesto verných učeníkov.:/

3. Bratov svätých Slovo večné spásou zneje nekonečne

/:do sŕdc našich v krajoch Slávy - Váhu, Nitry i Moravy. /

4. Pozri okom milostivým na tie rodné polia, nivy,

/:na tie hory, na tie skaly, čo ti vernosť prisahali.:/

5. Ale cudzí vyhnali ťa, zo závisti vlnobitia

/:my zas spiatky voláme ťa, láskou svieť do nášho sveta:/

6. Vyznávač a svedok Kristov ožiaruj nás vierou čistou

/: silu vypros klesajúcim, nádej v krížoch stonajúcim:/

7. A keď časy búrne vstanú na otčinu milovanú,

/: Oroduj, ó Gorazd svätý na zem, ktorá vlasťou je ti:/

**Deviatnik ku Sedmopočetníkom** je zostavený z textov historických pamiatok, ktoré sa nám zachovali do dnešných čias v rôznych odpisoch. Ich autormi sú zväčša slovenskí učeníci solúnskych bratov. Sú to predovšetkým Životy svätcov, Pochvaly či Pochvalné slovo - oslavné (panegyrické) kázne a Služby, ktoré sa prednášali pri liturgickej spomienke toho-ktorého svätca. Sú to prekrásne hymnické skladby na vysokej duchovnej i štylistickej úrovni. Najznámejšie sú Život Konštantína Filozofa a Život Metoda, Pamäť a pochvala Cyrilovi Filozofovi, Pochvalné slovo Cyrilovi a Metodovi od biskupa Klimenta, Služba Cyrilovi, Služba Metodovi a Služba svätým Sedmopočetníkom.

Skrze tieto texty možno nahliadnuť do dávnych čias spred tisíc rokov a byť účastný atmosféry a ducha tej doby. Možno vidieť, koľko čara a poézie je v týchto hymnických skladbách. A vybadať tiež vyspelosť slovenského jazyka a slovesnosti našich priamych slovenských predkov. Dnešný človek sotva nájde krajších a výstižnejších slov, ktorými by uctil pamiatku zakladateľov slovenskej kultúry Cyrila a Metoda. Najkrajšie možno preto hovoriť o Cyrilovi a Metodovi slovami napísanými pred tisíc rokmi, **slovami ich prvých učeníkov   
a ctiteľov.**[[1]](#footnote-2)

© *pre vnútornú potrebu farnosti sv. Martina v Čeríne, text neprešiel jazykovou úpravou*

1. porovnaj: Stanislav Ján, Životy slovanských apoštolov Cyrila a Metoda v legendách, MS Martin 1950, s. 217 [↑](#footnote-ref-2)